Henryk Czyż (hudobný skladateľ)

Henryk Czyż výslovnosť: [čiž] (*16. jún 1923, Grudziądz, Poľsko†16. január, 2003, Varšava, Poľsko) bol poľský dirigent, spisovateľ a hudobný skladateľ.

 Život 
Narodil sa v roku 1923 v poľskom Grudziądzi. V rokoch 1946 až 1948 študoval právo a filozofiu na Univerzite Mikuláša Koperníka v Toruni. V roku 1952 absolvoval štúdium skladby a dirigovania na Vysokej hudobnej škole v Poznani. V rokoch 1953 až 1957 pôsobil ako dirigent Veľkého symfonického orchestra poľského rozhlasu v Katoviciach. Následne v rokoch 1957 až 1961 pôsobil ako umelecký vedúci Symfonického orchestra mesta Lodž a v rokoch 19621967 v Krakove. V rokoch 1961 až 1963 zároveň dirigoval opery vo Varšave. Do Lodže sa ako vedúci orchestra vrátil v rokoch 1972 až 1980. V rokoch 19721974 pôsobil ako hudobný riaditeľ v Dűsseldorfe. Od 1980 profesor Hudobnej akadémie vo Varšave.

Koncertoval takmer vo všetkých európskych krajinách, v Južnej Amerike a Spojených štátoch, dirigoval orchestre v mestách ako Leningrad (dnes Petrohrad), Berlín, Štokholm a Madrid, či v Los Angeles.

Bol ocenený Zlatým záslužným krížom (1953), Radom Polonia Restituta (1958), poľskou Cenou ministra kultúry a umenia I. triedy (1975) či poľskou Štátnou cenou I. triedy za celú svoju umeleckú činnosť ( 1978).

Zomrel v roku 2003 vo Varšave.

 Dielo 
Venoval sa oratóriám, klasicizmu i súčasnej hudbe. Do poľských operných a koncertných sál uviedol mnohé diela Igora Stravinského, Arthura Honeggera, Clauda Debussyho. Dirigoval premiéry skladieb Krzysztofa Pendereckého (Diabli z Loudunu, Dies irae, Pašie a i ). Tvoril symfonické diela a filmovú hudbu. Vytvoril tiež operu Bielovlasá (Białowłosa, 1962). 

Napísal niekoľko popularizačných kníh o hudbe, vrátane
 Ucieczka spod klucza (1973)
 Porcelanowy amorek (1977)
 Jak z nut (1978)
 Serkal i inne tizery (1978)
 Nie taki diabeł straszny – gawędy telewizyjne (1979)
 Tizery (1982)
 Scrip-tease (1988)
 Pamiętam jak dziś (1993)
 Niewczesne żarty (1995)

 Zaujímavosť 
Heslo o Henrykovi Czyżovi je posledným heslom druhého zväzku slovenskej encyklopédie Beliana.

 Referencie 

 Externé odkazy 
 Stránka na ČSFD

Kategória:Poľskí dirigenti
Kategória:Poľskí spisovatelia
Kategória:Poľskí hudobní skladatelia
Kategória:Poľskí skladatelia filmovej hudby
Kategória:Absolventi Univerzity Mikuláša Kopernika v Toruni